പാലായിലെ ക്ലോസറ്റ് സമരം കൗണ്സിലില് ഒച്ചപ്പാട് പാലാ : യൂത്ത് കോണ്ഗ്രസിന്റെ ക്ലോസറ്റ് സമരം ഇന്നലെ ചേര്ന്ന പാലാ നഗരസഭാ യോഗത്തെ കലുഷിതമാക്കി. പാലാ നഗരത്തിലെ കംഫര്ട്ട് സ്റ്റേഷനുകളുടെ ശോച്യാവസ്ഥ പരിഹരിക്കണമെന്ന് ആവശ്യപ്പെട്ട് യൂത്ത് കോണ്ഗ്രസ് ക്ലോസറ്റുമായി നഗരസഭ ഓഫീസിന് മുന്നില് സമരം നടത്തുകയും ക്ലോസറ്റില് നഗരസഭ ചെയര്മാന്റെയും ആരോഗ്യ സ്റ്റാന്ഡിംഗ് കമ്മിറ്റി ചെയര്മാന്റെയും ചിത്രം പതിപ്പിക്കുകയും ചെയ്തത് അപലപനീയമാണെന്ന് ചൂണ്ടിക്കാട്ടി ഭരണപക്ഷം ഒന്നടങ്കം പ്രതിപക്ഷത്തിന് നേരെ തിരിഞ്ഞു. സമരം ഉദ്ഘാടനം ചെയ്ത നഗരസഭാ പ്രതിപക്ഷ പാര്ലമെന്ററി പാര്ട്ടി ലീഡര് പ്രൊഫ.സതീഷ് ചൊള്ളാനി മാപ്പ് പറയണമെന്ന് ഭരണപക്ഷത്തെ അഡ്വ. ബിനു പുളിക്കക്കണ്ടവും, ബൈജു കൊല്ലംപറമ്ബിലും ആവശ്യപ്പെട്ടു. അങ്ങനെയെങ്കില് കൗണ്സിലില് ഭരണപക്ഷം തമ്മിലടിച്ചതുള്പ്പെടെയുള്ള കാര്യങ്ങളില് എത്രവട്ടം ഭരണപക്ഷ അംഗങ്ങള് മാപ്പുപറയേണ്ട കാലം കഴിഞ്ഞിരിക്കുന്നുവെന്ന് സതീഷ് ചൊള്ളാനി തിരിച്ചടിച്ചു. സമരാഭാസം നടത്തിയ സതീഷ് ചൊള്ളാനി മാപ്പു പറഞ്ഞാല് ബൈജു കൊല്ലംപറമ്ബിലുമായുള്ള കൈയേറ്റത്തിന്റെ പേരില് താന് മാപ്പുപറയാന് തയ്യാറാണെന്ന് ബിനു പറഞ്ഞു. മുനിസിപ്പല് ഓഫീസ് കവാടം തടഞ്ഞുകൊണ്ട് സമരം നടത്തിയതിനെതിരെ പൊലീസില് പരാതി കൊടുക്കണമെന്ന് പല ജീവനക്കാരും ആവശ്യപ്പെട്ടെങ്കിലും താന് അതിന് മുതിരാതിരുന്നത് പ്രതിപക്ഷത്തോടുള്ള ബഹുമാനംകൊണ്ടാണെന്ന് ചെയര്മാന് ആന്റോ ജോസ് പറഞ്ഞു. എന്തായാലും ഇതിന്റെ പേരില് മാപ്പുപറയുന്ന പ്രശ്നമില്ലെന്ന് സതീഷ് ചൊള്ളാനി ആവര്ത്തിച്ച് വ്യക്തമാക്കി. പാലാ ജനറല് ആശുപത്രയില് കൊവിഡ് പരിശോധന നിറുത്തിയത് ഗുരുതരമായ സംഭവമാണെന്നും ഇക്കാര്യത്തില് അടിയന്തിര നടപടി വേണമെന്നും പ്രതിപക്ഷ കൗണ്സിലര് വി.സി.പ്രിന്സ് യോഗത്തില് ആവശ്യപ്പെട്ടു. ചര്ച്ചകളില് തോമസ് പീറ്റര്, സാവിയോ കാവുകാട്ട്, സിജി ടോണി, വി.സി. പ്രിന്സ് തുടങ്ങിയവരും പങ്കെടുത്തു.